Lørenskog

Lørenskog er en kommune i Osloregionen i Norge som fra 2020 er en del av Viken fylke og som fortsatt ligger i Akershus valgkrets. Lørenskog var del av Akershus len, Akershus stiftamt, Akershus amt og Akershus fylke fra middelalderen til 2020. Kommunen grenser i nord til Lillestrøm, i øst til Rælingen, i sør til Enebakk og i vest til Oslo. De mest tettbebygde områdene i  Lørenskog er en del av tettstedet Oslo. 

Kommunen ble utskilt fra Skedsmo som en egen kommune i 1908. På den tida var Lørenskog mest kjent for sin store tater-bosetning og som hytteområde for Oslo-folket. Kommunen har 46 933 innbyggere per 1. kvartal 2023.

Kommunens areal er på 71 km². Store deler av kommunen (sørdelen) utgjøres av lørenskogdelen av den utbyggingsvernede Østmarka, som omkranses av Oslos andel av skogsarealene. De aller fleste innbyggerne bor derfor nord i kommunen. Gårder og åkrer tar opp plassen imellom. Kommunen har de siste 30 årene gått fra å være en jordbrukskommune til å bli en urban forstad til Oslo. Tendensen skjøt fart på 1980-tallet, da kommunen fikk bygget både dagens Lørenskog Storsenter (Triaden) og Metro-senteret som i dag tiltrekker seg kunder fra hele Oslo og Romerike-distriktet og gjør Lørenskog selvforsynt med butikker og arbeidsplasser.

Motivet i kommunevåpenet er et vannhjul.

Geografi og klima

Tettbebygde steder i kommunen

 Fjellhamar, Haneborg, Fjellsrud, Lørdagsrud, Nordbyhagen, Bredde og Kurland i nordvest, nord og nordøst.
 Solheim, Skårer, Rasta, Rolvsrud, Vallerud, Røykås, Visperud og Thurmanskogen i sørvest.
 Kjenn, Robsrud, Løkenåsen, Skåreråsen, Finstadjordet, Hammer, Nordli, Sørli og Losby i sørøst.

Politikk

Se også utfyllende artikkel: Kommunestyrevalg i Lørenskog.

Kommunestyrevalget 2023

Næringsliv
Akershus universitetssykehus (Ahus, tidligere SiA) har vært en hjørnesteinsbedrift i kommunen i flere tiår. Icopal har vært en av de sentrale bedriftene i kommunen i flere generasjoner (tidligere Fjellhamar bruk). Coca-Cola har etablert fabrikk i kommunen, SATS' hovedkontor ligger i Lørenskog, Norcargo har lager i kommunen, Power og Apotek1 har hovedkontor. Postens østlandsterminal ble åpnet på Robsrud i januar, 2010. Per 2012 har kommunen i overkant av 18 000 arbeidsplasser.

Vennskapskommuner
 Täby – Sverige    
 Rødovre – Danmark    
 Träskända (Järvenpää) – Finland    
 Garching – Tyskland

Kultur

Tusenårssted

Kommunens tusenårssted er torget i Lørenskog nye sentrum. Kommunen baserte sitt valg av Tusenårsstedet på noe som ville peke mot framtida i stedet for fortida.

Kulturminner 
I Lørenskog finnes det ca 40 fredete kulturminner. Av disse utgjør gravrøyser en stor del, men det finnes i tillegg spor etter eldre rydningsrøyser som vitner om tidligere dyrkningområder. Det finnes åtte utpregede gravrøyser ved Haneborgåsen og er datert til jernalderen. Lørenskog kirke stammer fra middelalderen og St. Olavskilden, som sies å aldri ha vært tørr har muntlige tradisjoner knyttet til seg som går langt tilbake i tid, dog uvisst hvor langt. Det er også gjort en del løsfunn, blant annet skafthullsøkser fra steinalderen og en tykknakket øks. Historisk har det vært høy aktivitet knyttet til sagdrift og enkelte av sagdriftene i kommunen stammer fra 1520-årene.

Idrett
Ishockey: Lørenskog IK spilte i UPC-ligaen i sju år, rykket ned til 1. divisjon i 2003 og rykket opp i 2007 til GET-ligaen. Fra 2023 spiller de igjen i øverste liga som nå heter Fjordkraft-ligaen.

Bordtennis organiseres av den aktive bordtennisklubben B-72 med flere aktive lag. B-72 er en av de største bordtennisklubbene i Norge, og har produsert ca. 50 landslagsspillere og har fått ca. 200 NM-gull gjennom klubbens historie. 

Basketball representeres på høyeste nivå i kommunen av Fjellhamar Basketballklubb. Klubbens herrelag Fjellhamar Stallions endte sesongen 2006/2007 på 6.-plass i BLNO. Fjellhamar Stallions spiller sine hjemmekamper i Lørenskoghallen.

Fotball: i den største idretten i kommunen, og Lørenskog IF er den største klubben. På høyeste nivå har klubben spilt i 1. divisjon og hatt spillere som John Carew (Aston Villa) og Kim Holmen (Kongsvinger). Klubben spiller nå i 3. divisjon.

Ski: Lørenskog Skiklubb (LSK), er kommunens eldste idrettsklubb og ble stiftet i 1919. Det er en aktiv klubb med rundt 600 medlemmer. En helårs skihall til rundt en milliard kroner ved Lørenskog stasjon åpnet januar 2020.

Karate: Lørenskog Karateklubb ble stiftet i 1976, og er en av Norges eldste karateklubber. Klubben trener stilarten kyokushinkai og har fostret flere gode utøvere. Blant andre Jarle Sorken, Elisabeth Jakobsen og Gunnhild Moen.

Svømming: Lørenskog–Rælingen Kappsvømmingsklubb (LRK) ble stiftet 1967. Klubben var i begynnelsen en kappsvømmingsklubb, men drøye 50 år senere holder de svømmekurs for barn og voksne, lærer bort livredning, har en aktiv vannpologruppe, og en aktiv gruppe med Master-svømmere. Klubben bruker bassengene på Fjellhamar skole, Finstad skole, Skårerhallen, Sandbekkhallen, Blystalia skole, Kjennhallen og Marikollen skole. Klubben har hatt gode utøvere på landslagsnivå, som Henrik Christiansen.

Kjente lørenskauinger 
Elisabeth Granneman (1930–1992), revyartist
Hans Normann Dahl (1937–2019), maler, grafiker og avistegner
Nils Nordberg (født 1942), instruktør (NRK) og ekspert på kriminallitteratur
Aslam Ahsan (født 1942), lokalpolitiker (Ap) og leder for Ressurssenter for pakistanske barn
Anstein Gjengedal (født 1944), jurist og politimester i Oslo
Åge E. Tovan (født 1947), ordfører (Ap) i Lørenskog i 12 år, 2003–2015
Trond Granlund (født 1950), musiker
Ellen Stensrud (født 1953), fagforeningsleder, hovedkasserer i LO
Haakon Blankenborg (født 1955), stortingsrepresentant (Ap), ambassadør
Kjetil Siem (født 1960), journalist og fotballeder
Tom Nordlie (født 1962), fotballtrener
Bendik Hofseth (født 1962), jazzmusiker
Geir Karlstad (født 1963), skøyteløper
Johann Olav Koss (født 1968), skøyteløper
Frode Barth (født 1968), jazzmusiker (gitar) og komponist
Henning Berg (født 1969), fotballspiller og fotballtrener
Marianne Aulie (født 1971), bildekunstner
Noman Mubashir (født 1974), journalist og programleder (NRK)
John Carew (født 1979), fotballspiller
Thomas Nordseth-Tiller (1980–2009), manusforfatter (film)
Marit Larsen (født 1983), vokalist og låtskriver
Marion Ravn (født 1984), vokalist og låtskriver
Chirag Rashmikant Patel (født 1984), rapper, Karpe Diem
Rima Iraki (født 1982), journalist og nyhetsanker i NRK

Referanser

Eksterne lenker 
 
 
  Konunefakta Lørenskog - Statistisk setralbyrå
  Kulturminner i Lørenskog på Kulturnett Akershus